Erik Høgh-Sørensen
Erik Høgh-Sørensen (født 1964 Skærvad v. Grenå) er en dansk politiker og journalist. Han var medlem og aktiv i Dansk Folkeparti fra 2015, indtil han i marts 2022 blev ekskluderet. Han indtrådte som byrådsmedlem i Hjørring Kommune fra 1. januar 2022 og var indtil da medlem af Regionsrådet i Region Nordjylland fra 2018 til udgangen af 2021.

Journalist 
Erik Høgh-Sørensen er uddannet i journalistik og international politik fra San Francisco State University 1988-1993, hvorefter han arbejdede ved amerikanske medier, bl.a. Associated Press, og dernæst som journalist ved Ritzau fra 1995 indtil 2009. Fra 2004 til 2009 var han Ritzaus EU-korrespondent i Bruxelles. Han fik Kristian Dahls Mindelegat (også kaldet Den lille Cavlingpris) i 2000 for over en årrække at afsløre en række ikke-retsforfulgte nazistiske krigsforbrydere, herunder Søren Kams arbejde som leder af Schalburgskolen. Fra 2009 til 2016 arbejdede Høgh-Sørensen med kommunikation hos Mærsk i koncernledelsen og siden som kommunikationschef i en Mærsk-division. Fra 2014 har været medejer af et konsulentfirma.

Politisk karriere 

Høgh-Sørensen var aktiv i Dansk Folkeparti fra 2015, indtil han i marts 2022 blev ekskluderet fra partiet. Eksklusionen fandt blandt andet sted, fordi han havde anmeldt partiformand Morten Messerschmidt til politiet for at ignorere en henvendelse om påståede ulovligheder i partiets lokalafdeling i Hjørring.

Regionsådsmedlem 
I valgperioden 2018-2022 var Høgh-Sørensen regionsrådsmedlem i Region Nordjylland. I 2021 stemte han som det eneste regionsrådsmedlem imod det nordjyske regoinsbudget for 2022 og gik dermed imod partilinjen med henvisning til, at budgettet var uansvarligt. Ifølge DR ønskede Morten Messerschmidt på den baggrund at ekskludere Høgh-Sørensen fra Dansk Folkeparti. De to havde oprindeligt haft samme linje i f.eks. EU-politikken, men et modsætningsforhold opstod som følge af den spirende magtkamp internt i DF.

Byrådsmedlem 
Ved kommunalvalget 2021 stillede Høgh-Sørensen op i Hjørring Kommune og fik 699 personlige stemmer – hvilket var femteflest i kommunen og dermed et af de bedste DF-resultater i Nordjylland ved det valg.

Internt i Dansk Folkeparti 
Høgh-Sørensen har været medlem af Dansk Folkepartis hovedbestyrelse fra 2019 til 2021. Han blev ikke genvalgt ved partiets hovedbestyrelsesvalg i september 2021.

Efter Morten Messerschmidts forsøg på at ekskludere Høgh-Sørensen, blev sidstnævnte en af fire kandidater til formandsvalget for Dansk Folkeparti 23. januar 2022, men han trak sit kandidatur tilbage fem dage før valget. Hans begrundelse for ikke alligevel at stille op, var at han ikke ville øge Messerschmidts chance for at blive valgt ved at splitte stemmerne på andre kandidater.

Politiske synspunkter 
Høgh-Sørensen har EU-modstand som et af sine politiske hovedpunkter. Op til DF's formandsvalg i januar 2022 argumenterede han for at partiet skulle kræve en folkeafstemning om Danmarks EU-medlemskab senest i 2025. Under valgkampen til formandskabet for Dansk Folkeparti beskrev han medlemmernes valg som "Messerschmidt og kaos - ikke Messerschmidt eller kaos".

Dom for ulovlig videregivelse af private oplysninger 
I september 2021 blev Høgh-Sørensen idømt en bøde på 7500 kr. ved Retten i Hjørring for på Twitter ulovligt at have videregivet ("retweetet") oplysninger om en person, som var indblandet i en voldssag, der er kendt som "kys-min-fod"-sagen fra Sønderborg. Høgh-Sørensen nægtede sig skyldig og ankede dommen til Landsretten, som stadfæstede den. Dele af landsretssagen var allerede inden landsretsdommen anket til Højesteret. Procesbevillingsnævnet overvejede endnu i december 2022, hvorvidt hele sagen skal Højesteret. Centralt for sagen er spørgsmålet om, hvorvidt det pågældende tweet-billede var sløret nok til, at personen ikke kan genkendes.

Bøger 
Høgh-Sørensen har skrevet flere dokumentarbøger, bl.a. titlerne "Mod vinden - Danmarks plads i Europa"; "Forbrydere uden straf - nazisterne der slap fri" og "Drabet på Clemmensen og historien om Søren Kam"

Referencer 

Regionsrådsmedlemmer fra Dansk Folkeparti
Kommunalbestyrelsesmedlemmer fra Dansk Folkeparti
Journalister fra Danmark